Allir vinna gæti breyst í allir tapa ef átakinu verður ekki framhaldið á næsta ári, að mati Húseigendafélagsins. Framkvæmdastjóri Eignaumsjónar, sem sinnir málefnum um fjórtán þúsund íbúðaeigenda segir það mikið hagsmunamál að halda átakinu áfram.
Húseigendafélagið sendi inn umsögn um fjárlagafrumvarpið. Þar segir að átakið Allir vinna, sem heimilar endurgreiðslu á virðisaukaskatti vegna endrbóta og viðhalds húsnæðis, hafi staðið vel undir nafni og skilað mjög góðum árangri. Viðhaldi og endurbótum hafi verið betur sinnt og dregið hafi mjög úr reikningslausum viðskiptum og skattsvikum, það er að segja, svartri vinnu. Einnig hafi átakið reynst líflína á erfiðum tíma fyrir iðnaðarmenn og fyrirtæki, störf hafi skapast og verðmæti eigna haldist. Húseigendafélagið segir nú blikur á lofti því ekki verði betur séð en á döfinni sé að fella þessa ívilnun niður fyrir næsta ár. Það yrði að mati félagsins til óheilla fyrir alla sem málið varðar og allir myndu tapa í stað þess að vinna. Framkvæmdastjóri Eignaumsjónar segir að átakið hafi haft mjög jákvæð áhrif og leitt til endurbóta á húsnæði og viðskipti því tengd komið upp á yfirborðið.
Þetta er töluvert hagsmunamál fyrir íbúðaeigendur í dag.
Segir Daníel Árnason framkvæmdastjóri Eignaumsjónar. Hann segir að á þessu ári sé félagið að endurheimta um hálfan milljarð króna í virðisaukaskatt fyrir húsfélög og viðbótin sem kom vegna Allir vinna sé stór hluti af því. Hann bendir á að mörg húsfélög og fleiri hafi lagt í framkvæmdir, en vegna heimsfaraldurs hafi framkvæmdir tafist, bæði vegna tafa á aðföngum og röskunar á starfsfólki. Sú staða sé því uppi víða að framkvæmdir sem til stóð að klára fyrir áramót færist inn á næsta ár og búast megi því við bakreikningum. Eignaumsjón sér um málefni fjölda íbúðaeigenda.
Hjá okkur eru þetta á milli 6 og 700 húsfélög sem að við erum með og á bak við það eru einhverjar 14 þúsund íbúðir.